Adattà l'urden da traffic per camiuns sin la ruta dal San Bernardin

Suenter la fin da las lavurs da sanaziun al tunnel dal San Bernardin e sin il traject tranter la colliaziun da Pian San Giacomo e la colliaziun provisorica da Malabarba vegn abolì a partir da glindesdi, ils 7 da fanadur 2008, l'urden da traffic che vala dapi bunamain sis onns per il traffic da camiuns sin la via naziunala A13 tranter Lostallo e Nufenen. Il sistem da controlla vertent vegn dentant mo dismess cun mesiras accumpagnantas che duain garantir sche pussaivel la segirezza da tut las participantas e da tut ils participants dal traffic.

La renovaziun cumplessiva dal tunnel dal San Bernardin ha pudì vegnir terminada en il fratemp. En emprima lingia èn vegnids modernisads ils indrizs da segirezza pervia dals incendis ch'igl ha dà ils onns passads en tunnels da la Svizra e da l'exteriur. Uschia ha il tunnel survegnì supplementarmain ina galaria da segirezza che passa sut ils vials ed ina ventilaziun cunter incendis. Questas duas meglieraziuns procuran per in standard da segirezza che correspunda a quel da la A2 en il tunnel dal Gottard. Il motiv principal per il scumond da laschar cruschar il traffic pesant en il tunnel dal San Bernardin e per la prescripziun da dosar il traffic sin la ruta dal San Bernardin scroda pia. La confederaziun ed il chantun èn consequentamain sa decidids d'abolir l'uschenumnà sistem da traffic en direcziun unica per ils 7 da fanadur da quest onn. I n'è dentant er betg giustifitgà da mantegnair il sistem vertent, perquai ch'el è cumbinà cun numerus dischavantatgs e cun numerusas restricziuns. Dischavantagiusas èn sa mussadas particularmain las restricziuns per il traffic regiunal da provediment, la circulaziun dal traffic disturbada, il diever da la via naziunala cuntrari a l'intent tras il traffic en colonna ed il spustament dal traffic sin la via chantunala, ils indrizs provisorics insuffizients en las zonas da spetga per las camiunistas e per ils camiunists sco er la concentraziun da las grevezzas per l'aria e per la canera en il sectur da las zonas menziunadas. La finala na sa lascha l'urden da traffic vertent dentant er betg pli sa giustifitgar sut l'aspect da las frequenzas dal traffic pesant actualas e previsas. Las infurmaziuns da basa existentas dals ultims onns (expertisa per la A13 e cifras davart il traffic) permettan da concluder ch'i na saja betg da far quint a media vista cun in augment significativ dal traffic pesant sin la A13.

Mesiras accumpagnantas

Suenter l'aboliziun dal sistem da dosar vertent duain tuttina vegnir mantegnidas las suandantas prescripziuns da traffic che gidan ad augmentar la segirezza sin la ruta dal San Bernardin:

- prescripziun da tegnair ina distanza da 150 meters tranter ils camiuns

- scumond da surpassar per camiuns

Ultra da quai ston vegnir creadas las premissas per pudair endrizzar a curta vista puspè in sistem da regulaziun, per il cas ch'il traffic da guntgida sur il San Bernardin surpassass la capacitad da questa ruta. La regenza grischuna dumonda la finala la confederaziun d'etablir in center da controlla per il traffic pesant al sid dal tunnel dal San Bernardin.

Gremi: departament da construcziun, traffic e selvicultura

Funtauna: rg departament da construcziun, traffic e selvicultura

Data: 02.06.2008